Haritz Salaberria: “Pasaiako birgaitzeak Altza, Herrera eta Bidebieta kontuan hartu behar ditu”

Haritz Salaberria – Ahaldun Nagusiaren Kabineteko kidea

Gipuzkoako Foru Aldundiak datozen hiru urtetako lana gidatuko duten ildo estrategikoen berri eman die donostiarrei. Hauei azalpenak emateko ardura Haritz Salaberriak izan du.

Haritz Salaberria. (Argazkia: Maitane Aldanondo)

Herritarrengana hurbildu eta hauen parte hartzea sustatzeko, bilera sorta egingo du aldundiak hainbat herritan. Lehena, atzo egitekoak ziren Aldundiaren jauregiko Jargi aretoan. Donostiarrekin elkartu aurretik, Ahaldun Nagusiaren Kabineteko kide Haritz Salaberriak (Lezo, 1978) IRUTXULOKO HITZAren galderak erantzun zituen. Ildo orokorretatik hiriari lotutako proiektuetara jauzi eginez.

Zein helbururekin antolatu dituzue bilera hauek?

Herritarren parte hartzea eta proposamenak egitera irits daitezen nahi dugu. Erronda hau udazkenean aurrekontuak lantzeko egingo den beste batekin lotzen dugu. Orain egitasmoez hitz egingo dugu, eta gero horiek aurrekontuetan nola jaso landuko genuke. Gure nahia egitasmoak partekatzea eta iritziak jasotzea da; horregatik, herritarrak parte hartzera eta ekarpenak egitera gonbidatzen ditugu.

Zer interes izan dezake donostiarrentzat hauetan parte hartzeak?

Foru Aldundia orain arte herritarrengandik urruti egon den erakundea izan da, bere harreman sarea eragile eta erakunde handiekin izan baitu. Herritarrek udalekin harreman naturalagoa dute, baina guk ematen ditugun zerbitzuek eta politikek ere zuzenean eragiten dietenez, gertutasuna lortu nahi dugu.

Zer ezagutaraziko duzue?

Legealdi honetako datozen hiru urteetarako ditugun egitasmo nagusiak zeintzuk diren azalduko dugu; eta, bide batez, urte honetan egindako lan nagusiak ildo horretan nola kokatzen diren.

Zeintzuk dira ildo horiek?

Gure ustez egungo Gipuzkoaren erronkak nagusiki bi dira: krisi ekonomikoari aurre egitea eta gatazkaren konponbidean eman beharreko urratsak egitea. Bi horietan aktiboa izan nahi du aldundiak. Planteatutako egitasmo nagusiak hauek dira: zerbitzu sozialak babestu eta indartzea, bide azpiegiturak eta mugikortasuna, hondakinen kudeaketa, garapen ekonomikoa eta zerga sistemaren inguruko lana.

Hamabost egun barru beste bilera bat egingo duzue hirian. Zertarako?

Helburua lehen bileratik bigarrenera herritarrek ildoen inguruan pentsatzea da; bigarrenera, ekarpen, proposamen edo ekintza zehatzak ekar ditzaten. Ildo nagusien inguruko eztabaida taldeak osatu edo hausnarketarako unea izatea nahi dugu. Arlo horiei dagokienean eskualdeak zer behar duen ikusi, eta horren gaineko ekarpenak egitea.

Herritarren parte hartzea behin eta berriro aipatu duzu. Ildo estrategikoen zehar lerroetako bat da, ezta?

Bai, hala da; eta zehar lerro bezala, protagonismoa eman zaio. Horregatik, beste zuzendaritza batzuekin batera, Kabinetean kokatu da; gainontzeko departamentuetan eragingo duen balio, filosofia edo lan egiteko modu bezala ulertuta.

Euskara ere horietako beste bat da. ‘Euskaldunen erroldak’ polemika izugarria piztu du. Zer irizten diozue?

Polemika hori gobernu honen kontra sortu nahi duten beldurraren estrategian kokatzen da. Herritarrei harremana zein hizkuntzatan izan nahi duten galdetzeak, eta hori libreki aukeratzeak, ez du inongo asmo txarrik edo separatistarik. Horri beste zerbait ikusi nahi dionak… Gainontzeko erakundeek ere egiten dituzte halakoak, eta erreminta interesgarri eta positiboa dela iruditzen zaigu.

Euskara irizpide bilakatu nahi al duzue?

Gure lehentasuna gipuzkoarrekin dugun harremana euskaraz izatea litzateke; euskara hutsean izateko aukera ematea. Bestalde, euskararen irizpidea kontratazioetan, diru-laguntzetan… jaso beharrekoa dela uste dugu.

Hautsak harrotu dituen beste alor bat hondakinen kudeaketa izan da. Aldundiak duen zero zabor politiken aldeko jarrera zertan gauzatzen da?

Hondakinen kudeaketa Gipuzkoak duen erronka nagusietako bat da. Legealdian asko hitz egin da honi buruz, eta asko hitz egingo da. Egitasmo nagusien artean hondakinen kudeaketa egokia ekarriko duen politikak bultzatzea dugu. Alor honetako gure eskumenak ez dira esklusiboak, bilketaren eta kudeaketaren eskumen nagusiak udalek baitituzte; baina uste dugu aldundiak parte garrantzitsua izan behar duela.

Nola?

Batetik, udalek aldundia bidelagun izango dute, politika horiekin lagunduz. Bestetik, Gipuzkoako Hondakinen Kontsortzioaren parte denez, beharrezkoak diren azpiegiturak eraikiaz. Horrez gain, sentsibilizazio lana egin behar da. Denon arazoa da, herritar guztiona; eta aldundiak bere zatia egin behar du herritarrok beste modu batean kudea dezagun zaborren gaia.

Aldundiaren proposamenak hiriari lotuz, Donostialdeko Lurralde Zatikako Planaren(LZP) tramitatzea gelditu eta berria egiteko asmoa adierazi duzue. Zein oinarri izango du horrek?

Aurreko legealdian udaletan eta herrietan azpiegitura handien aurkako jarrera zegoenean, udalen planeamenduaren gainetik jarri, eta LZPa horiei toki egitera behartzeko tresna bilakatu zela ikusi dugu. Egungo Aldundiak ezin du horrela egindako plana onartu. Berria egin nahi dugu udalen eta herrien egiazko beharretan oinarrituta, ez azpiegitura handien inposaketan. Udalekin eta herritarrekin hitz eginez lortutako akordioetan oinarritutakoa izango da.

Pasaiako badiaren birgaitzea ere mahai gainean dagoen gaia da. Nola eragingo liokete aldundiaren asmoek Altza, Herrera eta Bidebietari?

Pasaiako biziberritzeaz hitz egiten denean, aurreko garaietan kanpo kaiarekin lotu nahi izan da. Orduan, portua osatzen duten lur hektareez hitz egin dute; eta horri dagokionean, Donostiarekin loturarik ez du. Baina Pasaia eskualdea da, eta honen biziberritzeaz mintzatzean, lur horiei buruz hitz egin beharrean, biztanleei eta herriei buruz aritu beharko litzateke. Biziberritzeak kontzeptu zabal gisa ulertzen dugu. Inguru guztiari eragin behar dio eta horrek ekarpen garrantzitsua egiten dio Donostiari. Gipuzkoako eta baita Donostiako populazioaren parte handi bat bertan bizi da. Pasaiako birgaitzeak Altza, Herrera eta Bidebieta kontuan hartu behar ditu, berdin da hektarea horiek zein herritako lurretan dauden.

Autobus geltokiari dagokionez, martxoan aldundiak Loiolako Erriberako proiektuaren alde egin zuen, nahiz eta udalak erabakitakoa babestuko duela aurreratu. Zergatik?

Erabakia ez dagokio aldundiari, baina argi dugu Donostiako autobus geltokiak Gipuzkoa osoari eman beharko liokeela zerbitzua. Intermodalitateak giltzarria izan behar du, baina ez hiri barrura begira, herrialde osoari begira baizik. Bilbora, Gasteiza, Madrilera edo kanpora joateko autobusa hartu nahi duten gipuzkoarren gehienek, hortik pasa beharko dute. Hori kontuan hartzea garrantzitsua iruditzen zaigu, eta aldundiari tokatzen zaio ikuspuntu hori jartzea proiektuari.

Mugikortasunaren alorrean, bidegorri sarea indartzeko asmoa ere baduzue. Nola eragingo dio hiriari?

Egoera ekonomikoa dena da, eta horretan ere ez da diru nahikoa izango egin nahi den guztia egiteko. Lurralde kudeatzeari emango diogu garrantzia, beraz, eskualde arteko bidegorriek izango dute lehentasuna, eskualde barruko mugikortasuna errazten dutenekin batera. Betiere, Gipuzkoako oreka ahalbidetuz.

Kulturara joaz, Tabakalera da kultur azpiegiturei dagokienez hiriaren erronka nagusia. Zein da proiektuaren egungo egoera?

Aldundian daramagun urtebetean udalarekin eta beste erakundeekin batera, proiektuarekin aurrera jarraitu dugu. Gobernu berria proiektua zertan den aztertzen aritu da, baina ez da inondik ere geldituta dagoen proiektua. Aldundiak Gipuzkoa eraldatzeko beharra eta gauzak egiteko modu berri bat dagoela azaldu du; eta hori da guk Tabakaleran jarri nahi dugun marka. Lana denen artean egitea da eman nahi diogun berezitasuna.

Artelekuren egokitzapena gauzatu beharreko beste lan bat da. Eperik zehaztu al duzue?

Oraindik zehaztu gabe dago. Artelekuk bere espazioari dagokionez duen behar handienetako bat uholdeek eragindako kalteak konpontzea da. Horregatik, proiektua birdefinitzen ari gara.

Hiriko arazo nagusietako bat etxebizitzarena da. Alor honetan eragiteko zer egin dezake aldundiak?

Zerga sistema aldundiaren eskumenetako bat da, eta udalekin lantzenari garabigarren etxebizitzak gehiago konbratzeko aukera. Halako proposamen bat egina du ogasun departamentuak, baina zerga sistemaren gaineko erabakiak Batzar Nagusiek hartzen dituzte. Proposamenak, beharrezkoa eta interesgarria izateaz gain, arazo batzuei irtenbidea ematen die; baina arriskua gainontzeko alderdiek blokeatzea da. Beraien beharra dago proposamen horiek aurrera eramateko, eta horretan ari gara lanean.


BIDE GORRITIK: Bertsoak eta Kafe Antzokia

Larunbatean izan zen, Bilboko Arenan, Bizkaiko Bertsolari Txapelketaren finala: bertan, lau emakumezko eta beste hainbeste gizonezko. Geroxeago, Bilboko Kafe Antzokian 17. urteurrena ospatu zuten, Patxi Gaztelumendik komentatu digunez.

DESKARGATU HEMEN


Eider Irizar: "Polita da norbere herriko lasterketetan parte hartzea"

Mendi lasterkariek hitzordu garrantzitsua zuten aurreko asteburuan: Aloñako Igoera. Askotariko parte hartzaileak izan ziren bertan; besteak beste, kadete mailakoak –16 kilometroko ibilbidean–. Tartean zen Eider Irizar korrikalari oñatiarra. Euskal Herriko txapeldun bilakatu zen maila horretan.

Aloñako Igoeran esku hartu duzu lehenengoz.

Ez hori bakarrik. Orain arte ez bainuen mendiko lasterketarik egina. Esperientzia ederra izan zen; baina gogorra, era berean. Asko sufritu nuen beheranzko bidean.

Eta zer sentitzen du oñatiar batek herriko mendi lasterketa egitean?

Poza. Polita da norbere herriko probetan parte hartzea. Nabari dira zaleen animoak. Eta asko eskertzen dira. Xarma berezia du herrian korrika egiteak.

Giro ederra zegoen, ezta?

Duda barik. Zale asko zeuden ibilbidean zehar, eten barik animoak ematen. Eta plazara iristeak ere asko motibatu ninduen; lagunez eta ezagunez beteta zegoen herriko plaza. Asko eskertu nituen haien animoak.

Eta eguraldia?

Egia esan, nahiago dut tenperatura baxuagoarekin korrika egin; hori bai, nork bere gustuak ditu. Niretzat, bero larregi egiten zuen. Dena den, zaleak erakarri zituen eguraldi onak. Eta positiboa da hori. Eurek sortzen dute mendi lasterketetako giroa.

Euskal Herriko txapeldun bilakatu zinen kadete mailan.

Hala da. Hori bai, kadete mailan parte hartu zuen neska bakarra izan nintzen. Espero dut aurrera begira neska gehiago animatzea. Neuk ustekabean eman nuen izena. Alegia, beste proba bat egin gura nuen lagun batekin. Eta Aloñan ere korrika egin nezakeela jakin nuen; izena ematea erabaki nuen orduan. Ea halako gehiago dauden.

Aurrera begira, lehiatzen segitzeko asmoarekin?

Ez nituzke mendiko lasterketak baztertu gura. Neguan krosak egiten ditut; eta denboraldia bukatzean mendiko zenbait probatan parte hartzea da asmoa.


Usabiaga ahizpek amaitu dituzte Glasgoweko lanak

Hitzordu garrantzitsua zuten Usabiaga ahizpek asteburu honetan Glasgowen (Eskozia): Europako Txapelketak. Asteburuan lehiatu zen Irene Usabiaga kanporaketa proban, eta atzo Anaren txanda izan zen. Ez dituzte nahi bezain emaitza onak pilatu: Irene bederatzigarren izan da, eta Ana hamazazpigarren.

Ana Usabiaga omniumeko tempo atalean lehiatzen

Ana Usabiagak omnium proban hartu zuen parte, hau da, konbinatuan. Probak lau atal ditu, hala nola, scratch, tempo, kanporaketa eta puntukako lasterketa, eta atal bakoitzaren ostean emandako puntuen batuketatik irteten da irabazle nagusia. Anak ez zuen aparteko emaitzarik erdietsi egun osoan zehar, eta sailkapen nagusian hamazazpigarren amaitu zuen 34 punturekin.

#Glasgow2018 | Resultados #TeamESPCiclismo 🇪🇸 – Omnium 🏁Ana Usabiaga, tras la puntuación, finaliza en 17° posición con 34 puntos el Omnium@ciclistacofidis #TeamESP— RFEC (@RFECiclismo) August 6, 2018

Anak scratch proba, lehendabizikoa, hemezortzigarren amaitu zuen. Aurkari gogorrak zituen parean, eta urrutitik jotako eraso batekin saiatu zen denei aurrea hartzen. Ez zen posible izan, eta atzetik aurrera egiteko lana gelditu zitzaion hurrengo probetan. Tempon hamaikagarren eginda, bazirudien postu batzuk irabaz zitzakeela sailkapen nagusian, baina kanporaketan hamazazpigarren izan zen eta itxaropen guztiak zapuztu ziren.

Sabor amargo en la eliminación. Muy cerca del resultado esperado, pero muy lejos de haber disfrutado. No he sabido mantener la posición que quería, he tenido que arriesgar en muchas ocasiones pero todavía quedaba mucho por dar. La eliminación es así. Al mínimo error a la calle.— Irene Usabiaga (@iUsabiaga) August 5, 2018

Aurretik lehiatu zen Irene Usabiaga, eta bera ere ez zen gustura gelditu. Bederatzigarren amaitu zuen kanporaketa proban, espero baino apur bat okerrago. Nahiz eta helburutik gertu gelditu, ez zen gustura ibili bizikleta gainean. “Aurreikuspen handiak nituen nituen proba honetan. Baina gauzak ez dira atera uste bezala, ez nahiz gustura sentitu, ez dut nire lekua aurkitu… eta goiz kanporatu naiz”. Irenek gaineratu du, kontzentrazio arazoak izan dituela: “Azken aldian arreta asko ari nintzen hobetzen, baina berriz egin dut kale. Askotan galtzen nuen arreta eta, ondorioz, lasterketatik irten. Gauza asko egin ditut gaizki eta gauza asko ondo, baina garrantzitsuena arreta izan da.”


Festetan ere parekidetasunaren aldarria

Festa Parekideen aldeko lan-taldekoek hainbat ekimen antolatu dituzte saninazioetarako

Besteak beste, Txitximoreren bideo emanaldia eta Emakumeok Plazara ekimena izango dira festetan

Gero eta emakume gehiagok hartzen du parte Festa Herrikoien Batzordean. Festetako egitarauan ere bai, eta hori "oso positiboa" delakoan daude Maite Segurola eta Ilazki Lili, Festa Parekideen aldeko lan-taldeko kideak.

Iazko urtera arte ez zegoen Festa Parekideen aldeko lan-talderik, baina "emakumeek eta gizonek festak eskubide berdinekin eta modu berdinean bizitzeko aukera" izan behar zutela eta, taldea osatu zuten. Nahiz eta Festa Herrikoien Batzordeak lehenago ere festa parekideen aldeko aldarria egiten zuen, Liliren ustez.

Lilik gaineratu duenez, "festetan egiten diren ekimen gehienetan, gizonezkoek osatutako taldeak-eta egoten dira; emakumeen taldeak-eta gutxiago dira, kulturan emakumeek duten ikusgarritasuna txikiagoa delako, baina festetan etxeetan egiten diren jatorduak-eta emakumeek prestatzen dituzte".

Horren aurrean, iaz, taldea hiru zatitan banatu zuten lanean hasterako: eraso sexisten inguruko lanketa egiteko taldea, Txitximore superheroiaren inguruko taldea eta Emakumeok Plazara jaialdiaren inguruko taldea. Aurten ere hiruak mantendu dituzte, eta Segurolaren arabera, "taldeak aurrera eramaten emakumeak dabiltzan arren, gizonezkoek ere hartzen dute parte laguntzerakoan. Denetik etorri zaizkigu laguntzak, bakoitza bere zatitxoa emateko prest egon da, eta oso zabalean egin den istorioa izan da aurtengoa".

Festetan hiru esparru

Maite Segurolaren arabera, "festetan ondo begiratu beharreko hiru esparru daude": emakumeak festak antolatzerakoan zenbateraino hartzen duen parte eta zein esparrutan aritzen den, emakumearen parte-hartzea festetan, eta eraso sexistak.

Lehenengoari dagokionean, Segurolak dioenez "ofizialki egiteko antolakuntzetan gizonezkoek hartzen dute parte eta aldaketa eman beharra zegoela ikusi dugu, emakumeak kalean parte hartzera bultzatu beharra zegoela, alegia".

Emakumearen parte-hartzeaz, berriz, kulturaren esparruan emakumearen ikusgarritasuna eta presentzia sustatu beharra zegoela ikusi dutela adierazi du Segurolak. Gainera, "emakumeak programan normal hartu behar lukeela parte eta parte-hartze aktiboa izan behar lukeela" deritzo.

Kalean jende gehiago ibiltzen da festetan, eta festa giroan izaten da herria. Hori dela eta, erasoak gertatzeko aukera "askoz ere handiagoa" dela uste du Segurolak. Eraso sexistei erantzuteko tabernariekin-eta lanketa bat egin du Udalak; eraso sexistak identifikatzeko, horien aurrean nola jokatu jakiteko...

Horretarako tabernariei protokolo moduko bat eman zaie, hala guztiek jarrera berdina hartu dezaten erasorik balego. Txosnagunean ere antzera, protokolo berdina landu dute, baina planteamendua aldatu egin dute "leku irekia" delako.

Emakumeen parte-hartzea

Emakumearen presentziaz jabetzeko eta emakumeen parte-hartzea sustatzeko hainbat ekimen antolatu dituzte aurtengo saninazioetarako ere. Iaz egin zuten moduan, aurten ere Emakumeok Plazara ekimena egingo dute uztailaren 31n, igandean, 19:00etatik aurrera plazan. Bertan, emakumeek kulturara plazaratzeko aukera izango dute. Azpeitiko hainbat emakumek hartuko dute parte, euren esparruan, musu-truk, herriarentzat... Lilik adierazi duenez, "ekimenari zentralitatea eman nahi izan diogu. Indarra emateko, udaletxe aurrean egingo dugu ordu erdi inguruko jaialditxoa".

Txitximore superheroiaren bideoa ere eskainiko dute. Hilaren 30ean izango da emanaldia txosnetan, 22:00etan hasita. Aurten, ordea, "beste ikuspegi bat" eman nahi izan diote bideoari: "Beti negatiboa eta txarra izan gabe, ikuspegi positiboa eman nahi izan diogu, beste harreman eredu baterako aurrerapausoak emateko aukera ematen du. Erasoen inguruko lanketa egin da eta ligoteo sanoa izango da aurtengo ardatza".

Triptikoak ere kalean

Eraso sexisten inguruko protokoloarekin Udalak eta Festa Batzordeak elkarlanean triptikoak kaleratu dituzte. Etxez etxe banatu dituzte programarekin batera, eta tabernetan eta txosnetan ere egongo direla adierazi dute Lilik eta Segurolak. Eskuorri horiek iaz kaleratutako liburuxken jarraipena dira eta eraso sexistez, ezetz esateko eskubideaz, emakumearen autodefentsarako deiaz, gozatzeaz eta bateragarritasunaz... testu desberdinak jasotzen dituzte.


AEBak eta Txina aurrez aurre berriro, gerra komertziala bukarazteko

Abenduaren 1ean biek adostutako su-etena martxoaren 1ean amaitzen da, eta akordio baten bila dabiltza Etxe Zuriak bere mehatxua bete ez dezan: 200.000 milioi dolarren muga zerga berriak ezartzea. Europan adi adi daude Washingtonek erabaki dezakeelako aurki auto europarrak gogor zergapetzea.

Gaur bertan abiatuko dira, Washingtonen, munduko gerra komertzialik handiena amatatu beharko luketen negoziazioak. AEBak eta Txina aurrez aurre izango dira laugarren aldiz iazko abenduaren 1ean potentzia biek hiru hilabeteko su-etena adostu eta gero. Elkarri muga zerga gehiago ezartzeko erabakiak eten egin zituzten orduan, baina Donald Trumpek epemuga jarri zuen behin betiko akordio bat lortzeko: martxoaren lehena. Eta Damoklesen ezpata altxaturik dagoela ere garbi utzi zuen: itunik lortu ezean, bere mehatxua beteko du, eta Txinari 200.000 milioi dolarren zerga berriak ezarriko dizkio. Esan beharrik ez dago: neurri horrek Pekinen erantzuna ekarriko luke, eta munduko merkatuak harrotu dituen gerra komertziala nabarmen areagotuko litzateke.

Hori eragozteko, Pekinen eta Washingtonen negoziatzaileek gaur bertan hasiko dituzte azken hiruhileko honetako laugarren negoziazio errondak. Jeffrey Gerrish AEBko Kanpo merkataritzako idazkariaren albokoarekin elkartuko dira Txinatik iritsitako ordezkariak lehen egunean. Talde biek aurreko egunetan lortutako "aurrerapausoak" eta "sintonia ona" berretsiko dituzte, E egunaren zain dauden bitartean. Ostegunean, Kanpo Merkataritzako buru Robert Lighthizer, Altxorraren idazkari Steven Mnuchin eta Merkataritzako idazkari Wilbur Ross eseriko dira Pekindik joandako ordezkaritzarekin, eta, batzarraren garrantzia garbi uzteko, Trumpen konfiantza osoko beste bi ordezkari egongo dira: haren ondokoa, Larry Kudlow, eta politika ekonomikorako haren aholkularia, Peter Navarro.

Pekinen egindako azken negoziazioak "oso emankorrak" izan direla esan berri du Trumpek berak, eta "ohorea" litzateke Etxe Zuriko buruarentzat Txinari ezartzekoak diren muga zergak erretiratzea. Gustuko duen akordio bat erdietsi beharko dute aldeek aurrena, ordea.

Europako autoen auzia

Liu He Txinako lehen ministrordea Washingtonen izango da gaur bertan, baina ez dute jakinarazi Donald Trumpekin elkartuko den ala ez. Agian, negoziazioen emaitzen arabera gertatuko da bilera hori. Horiek horrela, gaur abiatuko den negoziazio sortak erabakigarria ematen du munduko bi potentzia ekonomiko handienen arteko harremanak aurrerantzean nolakoak izango diren jakiteko. Beti geratuko da, ordea, luzapenaren karta. Trumpek berak esan du akordiora "behar bezain beste" hurbiltzen badira hura itxi gabe ere prest legokeela 200.000 milioi dolarren muga zergen neurriak berriro atzeratzeko.

Donald Trumpen agendaren lehen lerroan egon dira hasieratik gerra komertziala eragin duten neurri protekzionistak, eta politika horren lehen jomuga Txina izan da. Iazko uztailean, esaterako, Txinarekin eragindako gerra komertzialean beste koska bat igoarazi zuen. Dena den, munduko beste potentzia guztiekin piztu ditu suak, betiere AEBen posizio ekonomikoa indartu nahian. Europako Batasunarekin ere nor baino nor gehiago aritu zen muga zergen pistolarekin jolasean, harik eta iazko uztailean akordioa itxi zuen arte Bruselarekin.

Akordioak akordio, Trumpek mahai gainean dauka Europako autoak muga zerga bereziekin zergapetzeko erabakia, eta ordu batzuk barru ezagutarazi dezake Merkataritza Sailak egindako ikerketaren emaitza. Horren arabera Europako industriaren motor nagusia oztopatzea erabaki dezake. Alemania litzateke herrialde zigortuena, hark esportatzen baititu auto gehien AEBetara; Trump hiru hilabete lituzke zirt edo zart egiteko. Europako Batasunak esan du "konfiantza" duela Trumpekin egindako akordioarekin, baina zerga bereziak baletoz "segurtasun nazionalaren" aitzakian, "berehala" erantzungo luke Batasunak, eta azken hilabeteetan lo dagoen gerra komertzlalaren beste fronte hori esnatuko litzateke.


Asteartean odola ematera

Asteartean odola emateko aukera izango da anbulatorioan, 18:30etatik 20:30etara. Donante egiteko bete beharreko paperak egiten ere laguntzen dute.


Gobernuak babestu egin du Arrospideren kaleratzearen aurkako helegitea

Jorge Fernandez Diaz Barne ministroak konfiantza agertu du hilaren 16an Gorenak kaleratzen inguruan hartu beharreko erabakiaren aurrean.

Jorge Fernandez Diaz Barne ministroak babestu egin du Santiago Arrospide, ‘Santi Potros’, ETAko presoaren kaleratzearen aurrean Fiskaltzak iragarri duen helegitea.

Halaber, konfiantza agertu du hilaren 16an Gorenak kaleratzen inguruan hartu beharreko erabakiaren aurrean. Arnedon (Errioxan) egin ditu adierazpenak ministroak, lan humanitarioetan hildako pertsonak omentzeko egin duten ekitaldian.

‘’Fiskaltzak oso ondo egiten du errekurtsoa jarrita, Transposizio Legearen arabera, kaleratzearen erabakia ez delako egokia’’, esan die bertan bildutako kazetariei.

‘’Publikoa eta nabarmena da Auzitegi Nazionaleko Penaleko epaileak ere ez zirela gai izan ados jartzeko’’, nabarmendu du.

Lege kontuak gora-behera, ministroak azpimarratu du ‘’Gobernua erabat identifikatuta dagoela biktimen eta gizartearen zati zabal baten oinazearekin eta suminarekin. Herritarrek ez dute ulertzen eta ez du onartzen kaleratzeak egotea atentatu beldurgarriengatik jasotako zigorra bete gabe egonda’’, esan du.


Milaka lagunek murrizketen aurka protesta egin dute EAEn

Datozen asteetan aztertuko dute EAEko hauteskundeen ostean greba orokorra deitu ala ez. Azaroaren 14an izan daiteke deialdia.

Milaka lagunek CCOO eta UGT sindikatuek deituriko manifestazioan parte hartu dute, Mariano Rajoyren Gobernuaren murrizketa ekonomiko eta sozialen aurka egiteko.

"Langabezia eta murrizketa gehiago babes sozial gutxiago" lelopean, Bilboko kaleetan zehar protesta egin dute.

Unai Sordo eta Damaso Casado Euskadiko CCOOko eta UGT-Euskadiko idazkari nagusiak manifestazioaren buru izan dira. Protesta hau azaroaren 14rako deitzea aztertzen ari diren greba orokorraren bezpera izan daiteke.

Murrizketen aurkako manifestazioak egin dituzte baita ere Gasteizen eta Donostian.

Deialdiaren bozeramaileek 2013ko aurrekontuak bertan behera uztea eskatu dute, izan ere, langabezia eta atzeraldia ekarriko dutela uste dute. Espainiako bi sindikatu nagusiek datozen bi asteetan aztertuko dute EAEko hauteskundeen ostean greba orokorra deitu ala ez.

Horrela erabakiz gero, EAEn azken hiru urteetako seigarren greba orokorra izango litzateke, irailaren 26an sindikatu abertzaleek deituriko greba orokorraren ostean. CCOOko eta UGTko buruzagiekin batera Mikel Arana Ezker Anitza-IUko lehendakarigaia eta Raquel Modubar Ezker Batua-Berdeak alderdikoa egon dira Bilbon.

Greba orokorrerako deialdia

Batzar Sozialeko parte diren sindikatu eta erakundeek adierazi dutenez, Gobernuak jarrera aldatu eta murrizketen inguruan erreferenduma deitu ezean, greba orokorra deitzea aztertzen ari dira.

Proposamenak Madrileko protestan parte hartu dutenen babesa jaso du, 72.000 lagun antolatzaileen arabera. Datorren azaroaren 14an izan daiteke, Portugalek deiturikoarekin batera.


Nobedade ugari eraman ditu BERRIAk azokara

Anjel Lertxundiren zutabeen antologia, ETAren armagabetzeari buruzko liburu bat, Ekialde Hurbilari buruzko beste bat, eta Mantangorrin ateratako errezetak izango dira BERRIAren saltokian.

Nobedade ugari eramango ditu BERRIA egunkariak Durangoko 52. Azokara. Iaz abiatu zuen, Jakin fundazioarekin eta Elkar argitaletxearekin batera, Aleka bilduma, gizartean pil-pilean diren gaiak sakon lantzeko asmoz: beste bi zenbaki gehitu dituzte bildumara, ETAren armagabetzeari buruzkoa bata, eta Ekialde Hurbilari buruzkoa bestea. Horrez gain, Anjel Lertxundi idazleak hamalau urtean BERRIAn argitaratutako zutabeen antologia bat eta Mantangorri gehigarrian argitaratutako errezeten bilduma bat izango dira eskuragarri. Eta, urtero bezala, 2018ko bi agenda eta egutegia ere erosi ahal izango dira.

Enekoitz Esnaola BERRIAko kazetariak Luhuso. ETAren armagabetze zibilaren kontakizuna liburua osatu du. Aietetik (2011) Baionara arteko (2017) kontakizuna egin du: ikerketa lana ere bada, kontatu ez diren kontu asko jaso baititu. "Euskal gatazkan bakegintzarako mugarri izan zen Aiete: jarduera armatua utzi zuen ETAk. Luhuso ere izan zen gogoangarri: haren armagabetzearen lehen ekinaldia izan zen. Hurrengo mugarria, Baiona: guztiz desarmatu da ETA, 2017ko apirilaren 8an; Aieteko bake konferentziatik bost urte eta erdira".

Sei urteko tartea egon da bien artean, eta mugimendurik apenas egiten zela usteta, bere gain hartu zuten herritarrek blokeoa askatzeko ardura: "Espainiako eta Frantziako estatuen jarrera itxia ikusita, eta saioak saio, ETAk azkenerako gizarte zibilari eman zion armagabetzearen ardura politikoa eta teknikoa, eta, lan kolektibo eta iraunkor bat eginez —batik bat, Ipar Euskal Herrian—, Frantziarekin hitzartu zen: Armagabetzearen euskal eredua deitu diote".

Ekialde Hurbila, muinak eta ertzak liburua, berriz, Mikel Aiestaran, Ane Irazabal eta Karlos Zurutuza kazetariek egin dute: Iraultza arabiarren jatorria eta horien ondorioak aztertu dituzte. "2011n, itxaropena piztu zen herrialde arabiarretan: askatasun politikoaren eta justizia sozialaren izenean, plazaz plaza zabaldu zen iraultza, mugak zeharkatuz. Baina indarkeriak demokraziak baino azkarrago egin du aurrera. Udaberri Arabiarrak eremu antzu bihurtu dira".

"Zein da herrialde horien gaur egungo argazkia? Zein testuingurutan piztu ziren iraultzak? Zer gertatu zen aldi berean eta eremu berean, bata bestearen ondoren kateatzeko?". Galdera horiei erantzutera dator liburua, eta, bi- de batez, eremu zabal bezain liluragarri eta konplexu horretan dagoen egoerari erreparatzera, gatazken muinak eta ertzak azaltzera —geopolitikoak eta geografikoak—. Bidaia bat proposatzen du liburuak, ingurua bertatik bertara ezagutu duten hiru kazetariren begiradatik: Ekialde Hurbileko maparen erradiografia mamitsua osatu eta marraztu dute Aiestaranek, Irazabalek eta Zurutuzak.

Egunero-egunero argitaratu du Anjel Lertxundik zutabe bat Hitz Beste atalean: BERRIAren lehenengo zenbakian hasi zen, 2003ko ekainaren 21ean, 2017ko apirilaren 16ra arte. Epe horretan argitaratutako zutabe batzuk aukeratu ditu idazleak, eta edizio berezi batean kaleratuko ditu BERRIAk, hamabost ilustratzaileren kolaborazioarekin. Honela idatzi du idazleak: "Zutabeak idazterakoan gaien eta tonuen ugaritasuna bilatzen nuen. Ez zitezela trokel berean eginak izan, ez zezatela usain eta testura beti berdina eskaini. Horretan saiatzen nintzen, behintzat. Halatsu antologia moldatzerakoan ere. Gaien ugaritasunaz gainera, estiloen, erregistroen, tonuen ugaritasuna bilatu dut. Zutabe asko bazterrean gelditu da gaurkotasuna galdu duelako; edo espal jakin bat —politika, kasu— ez nuelako gizendu nahi. Irakurleak aurkituko ditu, kontu segurua da, hutsuneak, sentituko du haren edo honen falta, baina hautatzen duenak baztertu ere egiten du. Zer egingo zaio".

Mantangorrirekin sukaldean

Dozenaka kontakizun eta errezeta argitaratu dira Mantangorri haurren gehigarrian larunbatero 2012ko ekainaren 30az geroztik Mila bidaia munduko sukaldeetara izenburupean, eta 2016ko azaroaren 26ra bitarte ateratakoen bilduma egin dute orain. Hilabetean behin, Mugaritz jatetxeko sukaldari Leire Etxaidek, Jesus Mari Olaizola Lazkano Txiliku idazleak eta Eider Eibar ilustratzaileak herrialde desberdinetako jakiak papereratu dituzte, guztiak istorio ederrez lagunduak. "Mila bidaia egitea zen gure asmoa, eta mila bidaia horietan mila abentura bizi eta mila sukalde bisitatu".

Horregatik, ipuinak, argibideak eta errezetak, denak elkarrekin batuta bildu dituzte liburuan. Izaro, haren osaba Manex eta Fifi loroaren bidez, hainbat istorio, ipuin eta bitxikeria agertuko dira. Hiru osagai nagusi ditu liburuak: kontakizunak, istorioari edo errezetari buruzkoinformazio argigarria eta errezetak. Errezetak liburuaren atzeko aldean doaz, erabilgarriagoak izan daitezen.


Aranburu: «Ez dugu itzuli nahi normaltasun kapitalistara»

Garbiñe Aranburu LABeko idazkari nagusiak Donostia ospitalearen aurrean azaldu du Maiatzaren Lehenean bere sindikatuak zabalduko duen mezua. Atzean zituen osasun zerbitzuetako langileak, haien lana eta oinarrizko zerbitzuetako langile guztiena aldarrikatu nahi baitu LABek Maiatzaren Lehenean. COVID-19aren proba egiteko eskatu du, haiei lehenik, eta gainontzeko herritarrei ondoren.

Aranburuk salatu zuen «gehiegi» itxaron zutela oinarrizkoa ez den jarduera oro eteteko eta «presa handiegia» dagoela jardunera itzultzeko. LABen lehentasunak beste batzuk ziren: «Pertsonen osasuna eta beharrak lehentasun dituen itzulera nahi dugu, kapitalaren interesen gainetik». Normaltasun berri bat nahi du sindikatu abertzaleak: «Ez dugu nahi kapitalismoa oinarri duen normaltasunera itzuli, non ezinezkoa den bizitza duin bat garatzea eta non planeta suntsitzen den. Horregatik, Maiatzaren Lehenean bizitza erdigunean jarriko duen eredu bat nahi dugula aldarrikatuko dugu».

Maiatzaren Lehenean aldarrikatuko duen normaltasun horren ardatzak azaldu ditu LABeko idazkari nagusiak. Batetik, sektore publiko indartsu bat eskatuko du, osasun eta zaintza sistema publikoak dituena. Ekoizpen eta kontsumo ereduak ere berriro pentsatu behar direla uste du sindikatuak, eta zerga politika «banatzaileago» bat ere bai. Gainera, Euskal Herrian erabakitzeko eskubidea bultzatu nahi du, «alarma egoera birzentralizaziorako baliatzen ari direlako».

Aurtengo Maiatzaren Lehena ezohikoa izango da, ez baita manifestaziorik izango. Horren ordez, LABek auto karabana bat egingo du, eta oinarrizkotzat dituen lantokietatik igaroko da, hango langileei babesa adierazteko. Beste leku batzuetatik ere pasatuko da, «kapitalaren interesak soilik defendatzen dituztenak kritikatzeko».

Internet bidez zabalduko du LABek bere mezua, 12:30etan. Herritarrei eskatu die Maiatzaren Lehenerako gehiengo sindikalak prestatu duen ikur bateratua erakusteko.

ELAk ere, Internet bidez

Mitxel Lakuntza ELAko idazkari nagusiak, berriz, 12:00an zabalduko du bere mezua, Internet bidez hark ere. «Kapitalismoaren porrota» aldarrikatuko du Lakuntzak Langileen Nazioarteko Egunean. «Aldaketa handiak behar ditugu: austeritate politika alde batera utzi; bizi jasangarriak izan; zaintza lanari garrantzia eta balioa aitortu; zerbitzu publikoak eta oinarrizko lanen balioa indartu; gure ekonomia lurraldean errotu, globalizazioaren aurka… Justiziarako eta iraunkortasunerako bide bakarra dago: trantsizio sozial, feminista eta ekologistan aurrera egitea. Horretarako, gure ondasunik handienak ditugu mobilizazio soziala, aliantzak, elkarlana eta kalean agertzen dugun indarra».

ELAk ere gehiengo sindikalak prestaturiko kartelak zintzilikatzeko eskatuko du.


Gaur postua

Bidezko Merkataritza postua jarriko dute gaur Plaza Berrin, 10:00etatik 13:00etara.


Bere egin du bilatzeko lana

E. Elizondo

Lan handikoak izan dira azken hilabateak, Nafarroan, Aranzadiko kideentzat. Abenduan, 1936ko altxamendu militarraren ondorioz fusilatutako zazpi pertsonaren gorpuak aurkitu zituzten, Iberon. Urtarrilaren 31n, berriz, Ezkabako gotorlekuko espetxetik ihes egindako hamasei pertsonaren arrastoak topatu zituzten, Olaben. Bi herriotan, Nafarroako Gobernuaren laguntza eta babesa jaso zuten Aranzadiko teknikariek: Ana Ollo gobernuko bozeramaile eta Herritarrekiko eta Erakundeekiko Harremanetako kontseilaria han izan zen. Departamentu horretako Bake, Bizikidetza eta Giza Eskubideen zuzendaritza nagusiak, hain zuzen, bere egin du oraindik ere desagertuta dauden nafarrak bilatzeko eta lur azpitik ateratzeko lana.

Urrats hori egiteak ekarri du erabateko aldaketa Nafarroako Gobernuaren orain arteko jardueran. Eta aldaketa hori sumatu dute Aranzadiko kideek. “Gobernuak, orain, badu gogoa. Babes horrek duintasuna ematen die hildakoei, bai eta haien senideei ere; goi mailako ordezkariak indusketa lanetan egoteak ematen dio zilegitasun demokratikoa gobernuari; Europan kokatzen du Nafarroa, herri gisa”.

Aranzadiko idazkari nagusi Juantxo Agirrek erran ditu hitz horiek. Eskertu du bultzada. Gobernu berria osatu bezain pronto, Nafarroako agintariak Aranzadiko kideekin jarri ziren harremanetan. “Aranzadik egiten duen lana funtzeskotzat jo zuten; gure esku zegoen informazioa helarazi genien, eta elkarlanerako erabateko adostasuna lortu genuen”.

Horrela, esku hartzeko modu erabat ezberdina jarri zuten martxan gobernuko kideek. Aurreko legegintzaldietan, diru laguntzen bitartez bideratu zuten UPNko agintariek 1936ko altxamenduaren ondorioz hildakoak lur azpitik ateratzeko lana. Agirrek argi erran du. “30.000 euroko diru laguntza oso murritza zen”. Prozedura hori, gainera, ez zela batere arina erantsi du Aranzadiko kideak, ezta eraginkorra ere.

Bake, Bizikidetza eta Giza Eskubideen zuzendaritza nagusiak ardura bere gain hartu eta gero, haren aurrekontuaren barruan sartzen da indusketak egiten jarraitzeko lanak behar duen saila. “100.000 euro ingurukoa izanen da”, zehaztu du Agirrek. Zuzendaritza bera da egin beharreko lanak eta urratsak kontrolatzen dituena. “Gobernuak jasoko ditu eskaerak; eskaera horiei buruz txosten teknikoa egingo dugu guk, bideragarriak ote diren edo ez zehazteko, eta horren arabera gobernuak erabakiko du”. Lan egiteko modu hori finkatzeko gobernuarekin hitzarmena sinatzeko zain direla azaldu du Aranzadiko idazkari nagusiak.

Azken palakadan

Akordioa laster sinatuko dutela espero du Agirrek. Ez baita denborarik galtzeko. “Zer egin bada, oraindik ere”, azaldu du Aranzadiko kide Lourdes Herrastik. Berak ere eskertu du gobernuaren bultzada, eta babes horrek fruiturik emanen duela espero du. Indusketa lanek hedabideetan duten oihartzuna lagungarri izan daitekeela erran du. “Orain arte deus esan ez duenak esan dezake zerbait”. Hori gertatu da, adibidez, Olaben. “Fermin Ezkieta aritu da han ikertzen, batez ere. Informazio eta datu gehiago jaso, eta haiei esker aurkitu genituen han lurperatuta zeuden gorpuak”, azaldu du Herrastik.

Zorteak ere zerikusirik izan duela gaineratu du. “Azken palakadan agertu ziren lehen arrastoak”. Denera, hamasei gorpu. “Ezusteko ederra hartu genuen”.

Olaben eta Iberon azken hilabeteotan aurkitutako gorpuak Aranzadiren laborategian dira orain. “Hezurrak garbitu behar ditugu, aztertu, datu antropologikoak jaso…”. Olabekoak identifikatzeko lana hagitz zaila izanen dela uste du Herrastik, Ezkabako ihesaldian Euskal Herritik kanpoko hamaika pertsonak parte hartu zutelako. “Estatuan Garcia bat bilatzea, adibidez, oso zaila da”.

Iberon, Aranzadik abenduan egindako lanak ez dira hango gorpuak lur azpitik ateratzeko lehendabizikoak izan. 1978an, Larragako 21 bizilagunen gorpuak atzeman zituzten. Baina ezaguna zen gehiago bazirela. “1978an aritu zirenek utzitako hezurrak aurkitu, eta haiek eman ziguten behar genuen pista”, azaldu du Herrastik. “Beste sei hobi aurkitu genituen; gorpu bana bazuten, batek izan ezik; batean bi zeuden”.

Lanean jarraituko du Aranzadik. Horixe nabarmendu du Juantxo Agirre idazkari nagusiak, eta argi utzi du lan horri bultzada ematea nafar guztiei eta haien erakundeei dagokiela.


Hassan Aitchaouk Antzuolako 8 miliak lasterketa irabazi du

226 korrikalarik hartu dute parte lasterketan, eta nagusitasun osoz gailendu da Aitchaou billabonatarra. Ane Zabala arrasatearra izan da lehen emakumea.

Aitchaou lehenengo aldiz lehiatu da Antzuolan eta "pozik" geratu da emaitzarekin: 1.07.25ko denbora egin eta garaipena lortu baitu. Andoni Gomez bergararra izan da bigarren, hiru minutura. Podiuma Asier Arza bilbotarrak osatu du, ia bost minutura helmugaratuta.

Hasieratik hartu du aurrea Aichaouk. Irimora bera iritsi da lehenengo eta atzetik izan du Gomez bergararra. Hain zuzen, lokatza izan da ibilbideko protagonista nagusia, Irimorako azken maldan, bereziki. Beherakoan kontuz ibili behar izan dute, erorikorik ez izateko.

Aitchaou lesio batetik irten berri da, eta lasterketa honekin hasi du denboraldia. Urte amaiera "oso gogorra" izan bada ere, eskualdeko korrikalariak azaldu du "sentsazio onak" berreskuratu dituela: "Zuntz haustura bat izan ondoren birus bati egin behar izan diot aurre. Kosta zait aurrera egitea, indarrik gabe bainengoen. Orain badirudi denboraldia indartsu hasi dudala, eta ea horrela jarraitzen dudan".

Aurrera begira Zegama-Aizkorri mendi maratoia du buruan. Lasterketa hori ongi joanez gero, Munduko Kopan lehiatzeko gogoa azaldu du billabonatarrak: "Agian lasterketa guztiak ez, baina batzuk bai behintzat". Selekziora ere itzuli nahiko luke Aitchaouk: "Gustura ibiltzen naiz selekzioarekin, eta berriro ere deitzen banaute, gustura itzuliko naiz", dio.

Emakumezkoen artean, berriz, Ane Zabala izan da azkarrena. Arrasatearra ere hasieratik izan da lasterketaren buruan, eta 1.25.15eko denbora behar izan du ibilbidea osatzeko. Bigarren Ainhoa Aspiazu bergararra sailkatu da 1.32.46ko denborarekin; eta, hirugarren Eskoriatzako Ane Perea izan da –1.33.54–.

Lasterketako argazki ugari goiena.eus atarian


Azkena Rock Festivalek egunez eguneko kartela aurkeztu du

John Fogerty izango da buru ostiralean, eta Chris Isaak larunbatean. Egun baterako sarrerak salgai jarri dituzte; 45 euro (gehi gastuak) ordaindu beharko dira, apirilaren 5era arte.

Behin kartela itxita, Azkena Rock Festival Gasteizek ekainaren 23 eta 24an hartuko duen jaialdiak egunez egun zer artistak joko duten iragarri du gaur.

John Fogerty izango da ostiraleko musika jardunaldiaren burua. Estatubatuarrak Creedence Clearwater Revival mitikoen kantu gogoangarriak eramango ditu Mendizabalara, eta, besteak beste, Cheap Trick eta Hellacopters egongo dira berarekin batera.

Larunbata Chris Isaaken eguna izango da, 2010eko bisitaren ostean berriz egongo baita kaliforniarra Gasteizko rock jaialdian. Egun horretan, baina, The Cult, Union Carbide Productions eta Michael Kiwanuka ere arituko dira, besteak beste.

Jaialdiak, gainera, egunez eguneko sarrerak jarri ditu salgai: 45 euroko prezioa (gehi gastuak) izango dute apirilaren 5era arte, eta bi eguneko bonuaren behin betiko prezioa 98 eurokoa izango da.


Mutrikuko Oroimenezko VI. Piker pala txapelketa hasi da

Mutrikuko Danok Bat Pelotazale Elkarteak antolatuta, martxan da Piker Oroimenezko VI. pala txapelketa herrikoia.Bikoteka jokatzen den txapelketan herriko 11 bikotek eman dute izena; antolatzaileen esanetan, aspaldikorik gehien izango dira aurten. «Urtero parte hartzen duten bikoteez gain, aurten bi bikote berri ditugu», azaldu du Danok Bat elkarteko Jose Mari Manzisidorrek.Urtero egin modura, ahalik eta bikote orekatuenak osatu dituzte aurten ere. Hala ere, horien guztien artean Igor Elezgarai Txaparro eta bere bikotea, eta Jon Mendizabal Goxerri eta bere bikotea txapelketa irabazteko faborito dira. «Txaparrok lehen lau txapelketak irabazi zituen, eta Goxerrik, aldiz, azkena».Txapelketari dagokionez, aurreko asteburuan jokatu zituzten txapelketako lehen partidak. Bihar arratsaldean eta etzi goizean jokatuko dituzte bigarren jardunaldiko partidak.


Lucia Lakarra, 'Faktoria'n

Ballet dantzari ezagunarekin hitz egingo dugu, Dantzaren Nazioarteko Eguneko Gala dela eta. Gainera, 'Sukaldari Dema'n, Xabier Madariagaren hozkailua miatuko dugu.

Asteazken honetan, maiatzak 1, Lucia Lakarra ballet dantzari zumaiarra izango da 'Faktoria' magazineko gonbidatu nagusia. 11:00etan egingo diogu elkarrizketa, Dantzaren Nazioarteko Eguneko Galaren atariko. a

Ainhara Zuazabeitiak gidatuko du magazina, 10:00etan hasita, eta Eneko Axpe 'Maisha' gure kolaboratzailea sartuko zaigu Kaliforniatik, 'Arts&Science' bere tartea osatzeko. 10:30ean, berriz, Meri La Casamentera ezkontzak antolatzeko enpresako Maria Santiago et Matixa Oteiza izango ditugu. Izan ere, atzerriko bikoteen artean Euskal Herrian ezkontzeko moda gero eta gehiago ari da zabaltzen.

11:00etan, esan bezala, Lucia Lakarrarekin hitz egingo dugu, eta, ondoren, 'Direnak eta ez direnak' ekarriko dizkigute Karlos Cidek eta Xabier Amurizak. Entziklopediak izango dituzte hizpide, eta, tartean, haurrei zuzenduta sortu duten sareko entziklopedia berria, Txikipedia, ezagutuko dugu.

12:00etan, 'Sukaldari Dema'ren atalean, Pili Manterola eta Igor Zalakain sukaldariek Xabier Madariaga ETBko kazetariaren hozkailuan aurkitutakoekin plater bana prestatu beharko dute, eta, 12:30ean, langile mugimenduari lotutako abestiak ekarriko dizkigu Joseina Etxeberria lankideak.


Hunkituta jaso du Joaquin Fuentesek Urrezko Danborra

Aurrez, eguerdiko hamabietan, eta euria egin arren, ia 5.000 haurrek parte hartu dute Haur Danborradan.

Joaquin Fuentes haurren psikiatrak eta autismoan adituak eguerdian jaso du Urrezko Danborra, Donostiako udalak ematen duen golardo garrantzitsuena. Sarriegiren doinuen artean, eta jendez gainezka zegoen udal aretoan, Juan Karlos Izagirre alkatearen eskutik jaso du Fuentesek saria.

Hunkituta jaso du psikiatrak golardoa eta autismoak "mediku eta pertsona" hobea izaten lagundu diola azpimarratu du. Gautena elkartean abian jarri duten "Gipuzkoar eredua" ere nabarmendu du Fuentesek.

"Gipuzkoar eredua ondorengoa da: sendian arazoa duten pertsonen, zientzialarien eta erakundeen artean kudeatutako programa bat abian jartzea. Horretan datza. Edozertarako balio du gainera horrek", esan du.

Sari hau jasotzea ahalbidetu duten pertsona guztiei eskerrak eman dizkie psikiatrak.

Pedro Miguel Etxenike zientzialariak eta Juan Karlos Izagirre alkateak aurtengo Urrezko Danborraren izaera goraipatu dute, "Donostia zientziaren eta jakinduriaren hiri moduan munduari erakusten jakin" duelako.

Txistulari bandak eta Union Artesanako danborradak parte hartu dute ekitaldian, baita ‘Amigos del Europa’ danborradako bi kidek ere, horietako bat, Fuentesen semea.

Haur danborrada

Aurrez, eguerdiko hamabietan, eta euria egin arren, ia 5.000 haurrek parte hartu dute Haur Danborradan.

50 konpainiatan banatuta irten dira etxeko txikienak. Alderdi Ederren hasi dute ibilbidea eta Donostiako kale nagusiak zeharkatu dituzte. Zira gardenak soinean eraman arren, ikuskizun koloretsua eskaini dute. Kaleetan, milaka lagunek jarraitu dute danborrada.

Aitor Ikastolako Malen Arrieta izan da Danbor Nagusia eta haren gidaritzapean jo dute haurrek Donostiako Martxa. Horrez gain, Diana, Iriyarena, Polka, Erretreta eta Tatiago ere jo dituzte.

Easo Ederra The English Schooleko Sara Esnal izan da, 12 urtekoa eta Jenerala, berriz, Oihana Etxezarreta Hernandez. Lehen aldiz, mutilak zein neskak irten dira Easo Ederraren karrozan.

Azpeitian ere haurrak izan dira goizean protagonista nagusiak. Euripean egin dute ibilbidea ehunka haurrek, baina eguraldi txarrak ez ditu kikildu eta danborra gogotsu jo dute.

Jaiaren amaiera gauerdian

San Sebastian eguna ez da oraindik amaitu eta arratsalde eta iluntze osoan entzun ahal izango dira Sarriegiren doinuak Gipuzkoako hiriburuan. Guztira 15.468 pertsonek parte hartuko dute Donostiako auzo guztietan banatuta 128 danborradetan.

Festa gauerdian amaituko da. Orduan, Konstituzio plazan bildutako Union Artesana elkarteko danborrariek San Sebastian Martxa joko dute, azkeneko aldiz, jaiari bukaera emateko. Juan Karlos Izagirre alkatea arduratuko da hiriko bandera jaisteaz.

Jaia 24 ordu lehenago hasi da. Udal liburutegiko erlojuak gauerdia markatu duenean, bandera igo eta San Sebastian Martxa jo dute Gaztelubide elkarteko kideek.

Azpeitian ere, 00:00etan jaitsiko dute udaletxeko bandera, eta 2015era arte agur esango diete danbor hotsei. Aurten, 6 talde hauek parte hartuko dute banderaren jaitsieran: Zezenzaleak, Barrenetxea, Oilo Soro, Irrintzi, Txalintxo eta Arauntza. 22:45ean, Sanjuandegitik abiatu eta Azpeitiko kaleetan barrena ibiliko dira, gauerdia baino lehen udaletxeko plazara heldu arte.

Lakuntzan eta Tafarran ere, Nafarroan, gauerdian amaituko dituzte San Sebastian eguneko ospakizunak.


"Gure lana al da jendeari ezin dela eguzkia hartzen egon esatea?"

Unai Garate, Antilla hondartzako sorosleen arduraduna, udako denboraldiaren hasieraz eta segurtasun neurriez aritu zen atzo ETB1eko 'Eztabaidan' saioan.


Emakumeek ezkontzak eta bataioak ospatzea aztertuko du Aita Santuak

Aita Santuak emakumezkoen diakonotza iraunkorraren inguruko batzordea osatzeko konpromisoa hartu du, emakumeei, besteak beste, ezkontzak eta bataioak ospatzeko baimena emango dieten aztertzeko.

Emakumezkoen diakonotza iraunkorrari buruz galdetu diote lekaimeek Frantzisko aita santuari, erlijio-ordena guztietako ama nagusiak biltzen dituen Ama Nagusien Nazioarteko Bilkuran, Vatikanoan. Ildo horretan, antzinako emakume diakonoen zeregina argi ez dagoela esan die Aita Santuak, eta gaia argitzeko asmoz, emakumezkoaren diakonotza iraunkorraren inguruko "ikerketa batzordea" osatzeko konpromisoa hartu du Frantziskok, Vatikanoko irratiak zabaldu duenez.

Bestalde, emakumeek mezako homilia emateko aukerari buruz galdetu diote lekaimeek, eta Aita Santuak erantzun die hitzen liturgia eta liturgia eukaristikoan predikatzea bereizi behar direla.

Elizaren barruan emakumeek erabakiak hartzen diren tokietan izan behar duten presentziaz galdetuta, emakumeek Elizan erantzukizun handiagoa izan behar dutela esan du Frantziskok.


Hernaniko Kronika egunkariaren ospakizuna, igande honetan

Hernaniko Kronikak hamar urte betetzen ditu aurten, "eta hori dela eta iganderako, ekainak 20, festa eguna antolatu dugu". Zorionak Kronika!

EGITARAUA:

Ekainak 20, igandea

09:00 Mendiriz Mendi elkarteak antolatuta, bizpahiru orduko ibilaldia Hernanitik barrena, Plazatik abiatuta.

11:00 Pelota partidua, Tiloseko frontoian.

11:30 Umeentzako tailerrak, Tilosetan.

17:00 Gazte Txokoak antolatutako tailerrak (txapa tailerra, aurpegia margotzeko tailerra…), Tilosetan.

18:30 Estilo diferentetako musika, Tilosetan


Corrugados Azpeitiako Enpresa Batzordekoak Eusko Legebiltzarrean izan dira

Azpeitiko Udalak, berriz, aho batez onartu du langileen ordezkariek aurkeztutako mozioa eta zapatuan, hilak 20, egingo den manifestazioarekin bat egin du.

Corrugados Azpeitiako Enpresa Batzordeko ELA eta LABeko ordezkariak gaur (asteazkena) goizean Eusko Legebiltzarreko Ekonomiaren Garapen eta Lehiakortasun batzordean izan dira. Batzordean, Corrugadoseko Imanol Arrojeriak eta Esteban Kanposek enpresan bizi duten egoeraren berri eman dute.

Arratsaldeko lauretarako Corrugados Azpeitiakoak eta Corrugados Lasaokoak Madrilera deitu ditu Gallardo Taldeak.

Udalak aho batez onartu du mozioa

Azpeitiko Udalak, berriz, aho batez onartu du langileen ordezkariek aurkeztutako mozioa eta zapatuan, hilak 20, egingo den manifestazioarekin bat egin du.

Gaur bertan plazaratu duten oharrean, "Azpeitiko egoera ekonomikoarekin kezkatuta" agertu dira Udaleko taldeak (Bildu, EAJ eta Hamaikabat) eta krisiaren eraginak sufritzen ari direnei "beren elkartasun osoa" adierazi diete. Herritar ugari ari dira gaizki pasatzen eta Udalaren guztizko lehentasuna direla argi utzi nahi dute ordezkariek: "Bereziki aipatu nahi dira lanik ezin aurkituta dabiltzan azpeitiarrak, eta noski, beren lanpostuak galdu dituzten herritar guztiak. Une latzak dira eta herritarrekin egotea tokatzen zaigu, eta Udala ere esfortzu guztiak egiten ari da zentzu horretan".

Konkretuki, Udalak Corrugados Azpeitiako Enpresa Batzordeak aurkeztutako mozioa onartzea erabaki du, aho batez. Ondorioz, enpresa ez ixtearen aldeko aldarriarekin bat egiten du eta bertako langileek planteatutako eskaerak babesten ditu. "Azpeitiko Udalak, enpresaren itxierak eskualde zein herri honentzat ekar dezaken kaltea kezka handiz ikusten du eta, horregatik, enpresak lanpostuak manten ditzan, itxieraren aurka agertzen da. Udalak, enpresari itxieraren erabakia bertan behera utzi dezala eta negoziazioarekin jarrai dezala eskatzen dio".

"Egoera larri honi irtenbide on bat lortzeko saiakerak" egingo dituela gaineratu du Udalak eta, horretarako, beste instituzioetan, "hau da, Gipuzkoako Aldundian eta Eusko Jaurlaritzan, behar diren gestioak egiteko konpromisoa" berretsi du.


Rudyren margolanak

Jose Ramon Rudy margolari nafarraren lanak biltzen dituen erakusketa ireki dute Hondarribiko Kale Nagusiko Zuloaga Etxean. Rudyk paisaiak lantzen ditu, eta beraz, naturari eskainitako margolanak ikus daitezke. Erakusketa hilaren 15era arte bisitatzeko aukera izango da, eta ondorengo ordutegian zabalduko dute: astelehenetik ostiralera 09:00etatik 14:00etara, eta larunbatetan 10:00etatik 13:00etara.

Kale Nagusiko Zuloaga Etxean ireki dute erakusketa.


Izturitzen egin zuten Korrika, atzo, 25 bat elgetarrek


Oraindik ere zailagoa

Alex Txikon Everest igotzen saiatuko da, neguan eta oxigenorik gabe, inork orain arte lortu gabekoa. Hamabigarren zortzimilakoa luke

Historia egin zuen Alex Txikonek joan den otsailaren 26an, Simone Moro italiarrarekin eta Muhammad Ali Sadpararekin pakistandarrarekin Nanga Parbat igota (8.125 metro). Zortzimilako hori neguan igo zuten lehen mendizaleak izan ziren. Balentria handi hori, ordea, txiki gera daiteke laster, lemoarrak beste erronka handiago bat jarri baitio bere buruari: Everest, zortzimilakorik garaiena (8.848 metro), igotzea, noiz eta neguan, nola eta oxigenorik gabe. Inork ez du lortu halakorik. Krzysztof Wielicki eta Leszek Cichy poloniarrek neguan igo zuten Everest 1983an, baina oxigenoarekin.

Datu batek azaltzen du ondoen erronkaren zailtasuna: azken 23 urteetan inor ez da saiatu neguan zortzimilako garaiena igotzen. Hori gutxi ez, eta lemoarrak espedizio txiki batekin egingo du ahalegina. Alpinista ospetsurik ez da ageri espediziokideen artean. Carlos Rubio eskalatzailea izango du lagunetako bat, eta Aitor Barez eta Pablo Magister alpinistak beste biak. Azken bi horiek kamerari lanak egingo dituzte. Bost xerpa joango dira haiekin, beheko kanpalekutik lehengorako bidea prestatzeko. Hilaren 25ean abiatuko dira Katmandurantz, eta urtarrilaren 5ean edo 6an espero dute egotea beheko kanpalekuan. Eguraldia lagun badute, otsail bukaeran egingo dute tontorrera igotzeko ahalegina. «Pazientzia, konpromiso handia eta zortea beharko dugu», aitortu zuen atzo Txikonek, Bilbon, proiektuaren aurkezpenean.

Helburua lortuz gero, lemoarrak hamabigarren zortzimilakoa luke. Everest ez ezik, K2 (8.611 metro) eta Kangchenjunga (8.586 metro) ere falta ditu igotzeko.


Hiru azpeitiar musika talde Antzuolako festetan

Antzuolako festetan hiru azpeitiar musika talderen kontzertuak izango dira, txosnagunean. Uztailaren 19an, ostirala, Kasikek eskainiko du emanaldia, 22:30ean hasita. Uztailaren 20an, zapatua, berriz, Ezinean eta Egurra ta Kitto taldeen txanda izango da. Horien kontzertua ere txosnetan izango da, 23:00etan hasita. Uztailaren 12tik 27ra bitartean ospatuko dituzte jaiak Antzuolan.


"Programan jarritako proiektu gehienak burutu ditugu"

Galder Azkue, Amasa-Villabonako alkatea, Ataria Irratiko 'Pasahitza' saioan izan da.

Amasa-Villabonaren inguruan jardun du Azkuek. Hirigintza, zerbitzuak, azpiegiturak, berdintasuna eta beste hainbat gai jorratu ditu solasaldian. Datozen hauteskundeei begira ere, alkatetzarako berriro ez aurkeztu izanaren arrazoiak ere azaldu ditu.


ETBk 2011 artean 44 film luzetan parte hartuko du

Lau urteko akordioa sinatu du gaur Ibaia eta EPE elkarteekin. "Ikusentzuneko ekoizpena hobetzea eta handitzea" dute helburu, baita euskararen normalizazioa ere.

Euskal Herriko Produktore Independenteen Elkarteak (Ibaia) eta Euskal Produktoreen Elkartearekin (EPE) akordioa lortu du berriz ere ETBk, eta 2011. urtera artean fikzioko 44 film luzetan hartuko du parte. Donostian sinatu dute hitzarmena, gaur.

2005ean egin zuten lehendabiziko akordioa, iaz artekoa, eta oraingo helburua ere Euskal Herrian "ikusentzuneko ekoizpena hobetzea eta handitzea" dela adierazi dute. Horrekin denarekin, euskararen normalizazioan aurrera egiteko xedea daukate.

Halaber, gaurko hitzarmenaren arabera, Euskal Herrian euskaraz edo gazteleraz egindako film laburren emisio eskubideak bere egiteko konpromisoa hartu du ETBk, betiere lan horiek "gutxieneko kalitatea" badute.

Bingen Zupiriak ETBko zuzendariak esan du aurreko akordioa "arrakastatsua" izan zela, eta aurreikusi baino film luze gehiagotan hartu zutela parte azkenean; 21 zituzten aurreikusiak eta 40 izan ziren.


Ikastaroa, elkarretaratzea eta antzerkia martxoaren 8a dela eta

Udaleko Berdintasun eta Kultura sailek hainbat ekitaldi antolatu dituzte Emakumeen Nazioarteko Eguna aldarrikatzeko. Zapatuan, hilak 6, hasiko den autodefentsa ikastarorako oraindik eman daiteke izena.

Umeek –6 urtetik gorakoak– ipuin kontaketa izango dute bihar (11:30). Kontu Kantoi taldeak Baziren behin… neska abenturazaleak eta mutil abeslariak eskainiko die Udal liburutegian, debalde.

Helduek, ostera, astelehenean (19:30) izango dute antzerkia: Rosas Rojas. La Papa taldeak etxeko biolentziaren eta tratu txarren gaineko antzezlanarekin hausnarketara bultzatuko ditu ikusleak. Arkupen izango da, debalde.

Martxo guztian zine klubean emango dituzten filmeek –eguena, 19:30– emakumea izango dute gai. Hona: gaur, Caramel, hilaren 11n, Leonera; hilaren 18an, En tierra de hombres; eta hilaren 25ean, La teta asustada.

Autodefentsa ikastaroa

Berdintasun Sailak bi ekitaldi berezi antolatu ditu: autodefentsa ikastaroa eta elkarretaratzea. Defentsa pertsonala landuko duten ikastaroa 14 urtetik gorako emakumeendako da eta martxoko zapatuetan izango dira eskolak (11:00-13:00), Arkupen –debalde–. Aurrez izena ematea komeni da Berdintasun Sailera mezua bidalita –berdintasuna@aretxabaleta.net– edo Gizarte Zerbitzuetara deituta –943 71 18 62–.Erasoen aurrean zelan erantzun jakiteko teknikak ikasiko dituzte ikasleek.

Bestalde, elkarretaratzea egingo dute astelehenean (18:00), Herriko plazan. Lehenengoz egingo da gurean eta emakume taldearekin batera antolatu du.


Konpostatzen ikasteko saioak, datorren astean

Autokonpostatzeari eta auzokonpostatzeari loturiko ikastaro bana antolatu du Usurbilgo Udalak datorren asterako. Lehen saioa, apirilaren 25ean burutuko da, 19:00etan hasita Artzabalen. Autokonpostatzearen ingurukoa hain zuzen, eta Udaletik zehaztu dutenez, “usurbildar orori zuzenduta dago, eta egun konpostatzen ari diren bizilagunen zalantzak argitzeko ere izango da. Bertan, konpostazearen oinarriak azaldu eta ikastaroa eman ostean, autokonpostagailuak banatuko dira”.

Biharamunean, apirilaren 26an, auzokonpostatzeri edo konpostatze komunitarioari loturiko ikastaroa eskainiko da, ordu eta leku berean, 19:00etatik aurrera Artzabalen. Saioa Bizkarreko auzokonpostatze gunean izena eman duten 21 familiei zuzendua egongo da. Hain zuzen, etxeko organikoa konpostatzen hasi aurretik, Udaletik gogorarazten dutenez, “ezinbestekoa izango da ikastarora etortzea”. Bertan, “konpostatzearen oinarriak azalduko dira, ondoren auzokonpostaren dinamika nola den erakutsiko da eta azkenik Errekatxikiko auzokonpost gunea bisitatuko da”.

Bizkarrekoa, herrian martxan jarriko den konpostatze komunitarioko laugarren esperientzia izango da. Errekatxikin, Puntapaxen eta Atxegalden beste gune bana ireki baitituzte, Bizkarrekoarekin, “guztira, 66 familia parte hartzen ariko direlarik”, Usurbilgo Udaletik adierazi dutenez.


IBAIZABAL: Zinegoak 2010

Larunbat honetan hasi eta otsailaren 6a bitartean Bilboko hainbat lekutan martxan izango da Zinegoak, Gai-Lesbo-Trans Zinemaldia. Aurten Cannes, Berlin, Donostia edo Erroman parte hartu duten zenbait luzemetrai izango dira ikusgai. Horrez gain dokumentalak, laburmetraiak, zortzi lan “bereziak” eta gehiago (Txistu showa, Off Zinegoak, festak, musika..) Bea Majuelo Zinegoakeko komunikazio arduradunak kontatu digunez.

Elkarrizketa hau deskargatzeko klikatu HEMEN.


‘Bilintxen Menda’ bertso hamabostaldia egingo dute maiatzean

Apirilaren 28an 190 urte beteko dira Indalezio Bizkarrondo Bilintx bertsolari donostiarra jaio zenetik, eta urteurrenaren harira, Bilintxen Menda bertso hamabostaldia antolatu dute Donostiako Udaleko Euskara Zerbitzuak eta Donostia Kulturak. Bertsolaritza ardatz hartuta, lau ekitaldiz osatuko dute maiatzeko lehen hamabostaldian egingo duten Bilintxen Menda.

Maiatzaren 2an Bilintxen Menda hitzaldi musikatua emango dute Unai Agirre, Eñaut Agirre, Maddalen Arzallus eta Amets Arzallus bertsolariek, 19:00etan, Antzoki Zaharrean. Hitzaldi musikatuan Bilintxen bizitza eta pentsamendua aztertuko dituzte. Erdaretatik bertsotara izeneko mahai ingurua egingo dute, berriz, maiatzaren 6an, 19:00etan, Okendo kultur etxean. Jon Maia, Jone Uria eta Aitor Servier bertsolariek erdaretatik plazetara eman zuten pausoaren inguruan jardungo dute. Izan ere, Bilintx donostiarra eta euskalduna zen, eta bere aitona Huelvakoa (Espainia) zen.

Maiatzaren 11n Imanol Lazkano bertsolari azpeitiarrak bertsolaritzak belaunaldiz belaunaldi izan dituen aldaketak aztertuko ditu Gorbatatik piercingera hitzaldian, 19:00etan, Viktoria Eugenia antzokiko Club aretoan. Amaitzeko, maiatzaren 14an Maialen Lujanbio, Andoni Egaña, Alaia Martin eta Beñat Gaztelumendi bertsolariek bertso saioa egingo dute Lugaritz kultur etxeko Imanol Larzabal aretoan, 19:00etan. Gaiak jartzen Joxerra Gartzia arituko da.

Sarrerak salgai daude dagoeneko donostiakultura.eus/sarrerak webgunean eta Viktoria Eugenia antzokiko, Antzoki Zaharreko eta Lugaritz kultur etxeko leihatiletan.


18 eta 23 kilometroko ibilbideak aukeran, zapatuan

Orixolek antolatuta, Aitor Aranaren omenezko 23. mendi martxa izango da, 08:00etan kiroldegitik irtenda.

Hilaren 28an bertan eman beharko da izena Orixol Mendizale Elkarteak antolatutako mendi martxarako; 07:30etik aurrera egongo da horretarako aukera. 8 euroko kostua izango du izenemateak, eta parte-hartzaileek kamiseta jasoko dute opari.

Hasiera bera

Ibilbideei dagokienez, bi egongo dira aukeran: laburrenak 18,8 kilometroko luzera izango du eta luzeenak, 23,4koa.

Bi ibilbideen hasiera bera izango da. Ibarran, kiroldegian, abiatu eta Tellamendi igoko dute – Lurgorri inguratuz–; Zabalandin hornidura postua egongo da, handik Orixoleko tontorrera joko dute, eta Kruzetan egongo da beste hornidura postu bat. Ibilbide laburrekoak zuzenean jaitsiko dira handik berriz ere Ibarrara, eta luzekoek Durakogain, Ganboralde eta Asentsio kateatuko dituzte, eta Azkoagatik bueltan Ibarrara jaitsiko dira.

Parte-hartzaileek izena ematearekin jasoko duten kamiseta teknikoa hiru koloretan egongo da: arrosa, urdina eta berdea, S, M, L eta XL neurrietan.


XVIII. Ramon Latasa saria abuztuaren 11n Sunbillan


Guardia Civilak “terrorismoa goratzeagatik” zitazioak banatu ditu

Bihar goizean hiru altsasuarrek Iruñeko auzitegira joan beharko dute. Atzo, 23:00etan, euren etxean jaso zuten zitazioa Guardia Civilen eskutik. “Terrorismoa goratzea” leporatzen zaiela dakite hiruek, baina ez dakite zein gertaeragatik zitazioan ez baita adierazten. Oraingoz herritar gehiago deitu ote dituzten ere ez dakite.


Zerbitzua erabat berrezartzea eta kaleratuak itzultzea eskatu du Kurpilek

Autobus zerbitzu publikoaren murrizketen bukaera eskatzeko 150 pertsona inguru elkartu dira Donostiako Udaletxearen aurrean. Pandemia hasi zenetik Dbusek zerbitzuak murriztu ditu, eta nahiz eta konfinamendua amaitu, zerbitzuak murriztuta jarraitzen du. Egoera hau salatzeko hainbat eragile eta auzo elkarte Kurpil sindikatuak deituriko elkarretaratzera batu dira, murrizketa hauek “auzoei zuzen” eragiten baitie.

Kalitatezko zerbitzu publikoak aldarrikatzeaz gain, langabezian dauden gidariak lanera itzultzea eskatu dute. Langileen baldintza “kaskar” hauen harira Eneko Goia alkateak protestak baretzeko “hitz lasaigarriak” esan dituela gaineratu dute: “udal-langileen egonkortasun ekonomikoa bermatuko dela esaten digute”.

Protesta zaratatsua

Udaletxe ondoan egin dute elkarretaratzea, Hernani kalea eta Bulebarra elkartzen diren bidegurutzean. Protestan parte hartu duten askok zarata ateratzeko tresnak eraman dituzte, eta pankartaren paretik pasatzen ziren autobus-gidari guztiek ere klaxona jo dute haien ezinegona adierazteko.

Zarataz gain, lelo eta aldarrikapen ezberdinak oihukatu dituzte bertaratu diren pertsonek; gehienek udal arduradunak zituzten jomuga, Eneko Goia alkatea eta Pilar Arana Mugikortasun zinegotzia batik bat. Arana entzun, autobusa %100, Autobusak auzo guztietara, Autobusa bai, metroari ez eta Auzo guztiek ordaintzen dute izan dira gehien entzun diren aldarrikapenak.

Herritarrak batu dira

Elkarte, eragile politiko edo sindikatuez gain, herritar asko hurbildu dira elkarretaratzera, zerbitzua hobetu behar dutela uste dutelako. Rosi Dbusen ohiko erabiltzailea da, eta zerbitzua “pandemiaren aurretik zegoen bezala” nahi du. Izan ere, normalean bi autobus hartu behar ditu Rosik, eta pandemiaren aurretik “autobus aldaketa oso azkar” egiten zuela esan du, eta orain asko itxaron behar duela azpimarratu du. “Deseskaladaren hasieran egia da jende gutxik hartzen zuela autobusa, baina orain udan gaude eta jende askok erabili nahi du autobusa”, dio. Horrez gain, autobusaren zerbitzua ohikoa baino murritzagoa izateak jende-pilaketak errazten dituela uste du Rosik, eta onartu du alternatibak bilatu behar izan dituela noizbait, taxia tarteko.

Deialdira batu diren elkarteak: Dbuseko enpresa-batzordea, Oletako Auzo Elkartea, Herripe Auzo Elkartea (Herrera), IZBE Intxaurrondoko Auzo Elkartea, Asociacion de baile SHOW TIME, Osteguna Auzo Elkartea (Larratxo), Sindicato ASADE, Plazandreok, Asociacion de Auxiliares Domiciliarias de Euskadi, Amara Berri Auzo Elkartea, Morlanstarrak Auzo Elkartea, Intxaurrondo Berri Emekumeen Elkartea, Larratxoko Ostadar Emakumeen Elkartea eta Intxaurdi Auzo Elkartea


Cipriano Larrañaga kalea asfaltatzen ari dira

Cipriano Larrañaga kaleko lanak.

Bihar eta etzi (osteguna eta ostirala) Cipriano Larrañaga kalea asfaltatzeko lanak egingo dituzte. Bi egunetan, goizean, kale horretan nahiz Jacobo Arbelaiz-Colon eremuan arituko dira zeregin horretan langileak. Hortaz, Colonetik inguru horretara sartzeko bidea Miguel Astigar kaletik jarriko dute, baina ohiko norabidean ez, kontrakoan.

Lan horien bigarren zatia, bihar eta etzi arratsaldez egingo dute. Cipriano Larrañagako asfaltatzea bukatzeaz gain, Miguel Astigar inguruan ere egingo dituzte errepidea txukun uzteko lanak. Hortaz, inguru horretatik ateratzeko Juan de La Cruz kalea erabili beharko dute autoek.

Udaltzainak bertan daude, informazioa ematen eta trafikoa arautzen.

Inguru hori eraberritzeko lanak azken fasean daude.


Gaur egungo euskararen egoera, 'Euskara Jendea' saioan

XX. mendeko bigarren erdialdeko aurrerakuntzak eta azken urteetako gizarte eta kultura aldaketak aztertuko dituzte.

Gaur gauean, 'Euskara Jendea' dokumental sailaren azken atala eskainiko du ETB1ek 22:55ean. Azken hamarkadetan euskarak izan duen egoera aztertuko dute, gaur egunera arte.

Euskararen pizkunde aroa Espainiako Gerra Zibilak moztu zuen 1936an, baina indarrez berpiztu zen 60ko hamarkadan. Izugarrizko lana egin zuten mendearen azken erdian: kulturari bultzada handia eman, hizkuntza batua sortu, irakaskuntzaren oinarriak ezarri, eta hedabide berriak sortu.

Azken urteotan, euskarak lurralde eta funtzioak galdu ditu Ipar Euskal Herrian; Hegoaldean, ordea, irabazi egin ditu. Bestalde, gaur egun, inoiz ez bezala, euskaldun gehienak hirietan bizi dira.

Hala ere, euskaldunak minorizaturik jarraitzen dute: familia transmisioak zailtasunak ditu, hainbat tokitan euskara ez da ofiziala eta, ofiziala den tokietan, ez dago erdal hizkuntzen pare. Euskara bizirik ailegatu da XXI. mendera. Hemendik aurrera, baina, erronka berriak ditu aurretik.

Asteazkeneko atalean parte hartuko duten adituen artean, Jose Angel Irigaray, idazle eta kulturgilea; Jon Sarasua, kulturgilea eta irakaslea; Amaia Aire, irakasle eta abeslaria; eta Iratxe Esnaola, informatika-ingeniaria eta PuntuEus elkarteko kidea.

'Euskara Jendea', 22:55ean, ETB1en.


Udalak antolatutako txapelketa, martxan

Hernaniko Udalak 23garren Squash txapelketan parte hartzeko izena emateko epea zabaldu dela ezagutarazi die bazkide edota herritarroi. Izenemateko epea maiatzaren 8an amaituko da. Behar adina partehartzaile bilduko balitz, bi txapelketa antolatuko lirateke, bata gizonezkoentzat eta bestea emakumeentzat. Informazio gehiago jaso nahi izanez gero, 943552185 telefonora deitu.


Eguzkia eta beroa nagusi

Goizeko lainoak desagertuta, giro eguzkitsua egingo du gaurkoan. Eguzkitsua eta beroa, balio altuenak 26 gradutara igoko dira eta. Egunaren amaieran behe-hodeiak agertu daitezken arren, zerua oskarbi mantenduko du oro har.

Itsasoak indartsu jarraitzen du, eta metro beteko olatuak altxatuko dira. Itsasbehera 12:03an izango da, eta itsasgora 18:21ean.


"Bi mila kristau hil ziren irailaren 11ko erasoetan, baina baita 800 musulman ere"

Musulmanek gizartean integratu behar dutela ikasi dutela dio Omar Abunamous New Yorkeko Islamic Center meskitako imamak.


Zientzia Gosaria: Nano autoen lasterketa

Idoia Mujika Materiaren Fisika Zentroko komunikazio eta dibulgazio arduradunak Zientzia Gosaria eskaintzen digu igandero Goiz Kronikan. Gaur, munduko auto txikienen lasterketei begira jarri gara.

"Zientzia Gosaria" igande goizetan zientziaz blaitzeko tartea izan ohi dugu 'Goiz Kronika'n. Gaur nano auto lasterketak izan ditugu hizpide. Ba al zenekien gure begiz ikusi ezin ditugun auto edo ibilgailuak egon badaudela eta lasterketak egiten direla? Idoia Mujika Materiaren Fisika Zentroko komunikazio eta dibulgazio arduradunak xehetasunak.


22 auzipetuak eta Fiskaltzaren zigor eskaerak

Loren Arkotxa. 15 urteko kartzela zigor eskaera. Udalbiltzako lehendakaria eta Ondarroako alkate ohia.

Xabier Iragorri. 15 urte. Oiartzungo alkate ohia.

Joseba Garmendia. 15 urte. Urretxuko zinegotzi ohia.

Xabier Alegria. 15 urte. Lezoko zinegotzi ohia. Kartzelan dago, 18/98 auziko zigorragatik.

Juan Carlos Alduntzin. 10 urte. Pasaiako alkate ohia.

Maribi Ugarteburu. 10 urte. Amorotoko alkate ohia.

Lander Etxebarria. 10 urte. Bilboko zinegotzi ohia.

Ibon Arbulu. 10 urte. Bilboko zinegotzi ohia.

Expe Iriarte. 10 urte. Iruñeko zinegotzi ohia.

Eider Casanova. 10 urte. Barakaldoko zinegotzi ohia.

Xarlo Etxezaharreta. 10 urte. Hazparneko zinegotzi ohia.

Imanol Esnaola. 10 urte. Lezoko zinegotzi ohia.

Larraitz Sanzberro. 10 urte. Oiartzungo zinegotzi ohia.

Karmele Urbistondo. 10 urte. Urnietako zinegotzi ohia.

Miren Josu Aranburu. 10 urte. Urretxuko zinegotzi ohia.

Urko Irastorza. 10 urte. Lazkaoko zinegotzi ohia.

Miren Odriozola. 10 urte. Azpeitiko zinegotzi ohia.

Oscar Goñi. 10 urte. Berako zinegotzi ohia.

Txema Jurado. 10 urte. Atarrabiako zinegotzi ohia.

Jasone Astibia. 10 urte. Zubietako zinegotzi ohia.

Miriam Campos. 10 urte. Udalbiltzako langilea. Kartzelan dago, 18/98 auziko zigorragatik.

Leire Idoiaga. 10 urte. Udalbiltzako langilea.

2007ko irailean egin zituen kartzela zigor eskaera horiek Fiskaltzak.

Dignidad y Justicia herri akusazioak 14 eta 22 urte bitarteko espetxe zigorrak eskatu ditu.

Informazio gehiago hemen.


Urkullu eta Barkos hilaren 25ean bilduko dira Iruñean

Lehendakariaren asmoa bi gobernuen arteko kolaborazioa "aberastea" da. Barkosek iragarri du bilera "instituzional" honek harreman "normalizatua eta estua" izatea duela helburu.

Iñigo Urkullu lehendakaria eta Uxue Barkos Nafarroako presidentea irailaren 25ean bilduko dira modu ofizialean lehen aldiz, Iruñean, Eusko Jaurlaritzak ohart baten bidez zabaldu duenez.

Abuztuan hasi ziren bi agintariak hitzordua zehazteko lanetan, Geroa Bairen hautagai nagusiak Nafarroako presidente kargua hartu zuenetik, uztailan.

Lehendakariaren asmoa asmoa bi gobernuen arteko kolaborazioa "aberastea" da, aldaketa Nafarroako Gobernura heldu eta gero.

Foru Gobernutik, halaber, Barkosek topaketa "instituzionala" iragarri du eta, esan duenez, helburua harreman "normalizatua eta estua" izatea da.

Lehendakaritzaren arabera, bilera 11:30ean izango da, ostiralean (Hilak 25), hiriburu nafarrean.

Bi gobernuen arteko azken bilera ofiziala 2013ko azaroaren 7an egin zuten, Yolanda Barcina Nafarroako presidente zela.


Carlos Itoiz gitarrista iruindarra hil da

87 urte zituen musikariak, Iruñeko San Juan de Dios ospitalean zegoen ospitaleratuta.

Carlos Itoiz gitarra jotzaile nafar ospetsua hil zen astelehenean, 87 urte zituela, Iruñeko San Juan de Dios ospitalean. Musikari iruindarra flamenko musikari garrantzitsuenetako bat izan zen.

Itoiz Nafarroako musikari belaunaldi askorentzat maisu garrantzitsua izateagatik aitortu zuten. 2018an omenaldia jaso zuen Flamenco On Fire jaialdian, bere ibilbide luzea aitortzeko.


Xabier Erostarbe pilotari urretxuarra, finalerdietatik gertu

PILOTA // Xabier Erostarbek eta Elordik promozio txapelketako ligaxkako bosgarren partida irabazi dute asteburuan. Ligaxka amaitzeko bi partida falta dira eta finalerdietara sailkatzeko egoera onean jarri dira. Izan ere, bosgarren postuan dagoen bikotea garaipen batera dute eta, gainera, egin dituzten tantoak jasotakoak baino 20 gehiago dira. Hurrengo partida Laso eta Iturriaga liderren aurka jokatuko dute, igandean Eibarren.


Eusko Jaurlaritzak euskararen gaineko 21 ideia aurkeztu ditu

Proiektuak euskal gizartean onarpen maila desberdina duten bost ardatz ditu.

Euskal Autonomia Erkidegoko (EAE) hiritarren bi herenek, gutxienez, partekatzen dituzten 21 ideia proposatu ditu Patxi Baztarrika Eusko Jaurlaritzako Hizkuntza Politikarako sailburuordeak, euskararen gaineko “diskurtso partekatu” baten oinarri izateko.

Baztarrikak eta Iñaki Martinez de Luna soziolinguistak, Iñaki Martínez de Luna Euskararen Aholku Batzordeko Euskara 21 batzorde bereziaren eta Euskararen Gaineko Oinarrizko Diskurtsoen (EGOD) egitasmoaren zuzendariarekin, euskararen gaineko diskurtso partekaturako zoru komunaren oinarrien aurkezpena egin dute gaur Donostian.

Baztarrikaren esanetan, Hizkuntza Politikarako Sailburuordetzak uste osoa du beharrezkoak direla euskara biziberritzeko prozesuan eraginkorrak izateko. Neurri berriak behar dira, horren ustez: politika egokiak eta plangintza eraginkorrak, bitarteko berriak, ezagutza zientifikoa, lankidetza publiko-pribatua... Eta bi zutabe “ezinbesteko” direla nabarmendu du: “herritarren atxikimendua” eta euskararen gaineko “askotarikoen arteko adostasun sozial eta politiko zabala” lortzea, euskararen inguruan diskurtso “parte-hartzaile eta konpartitua” sortzeko. Adostasun sozial eta politiko zabal horri esker, azken hiru hamarkadetan euskarak “jauzi handia” egin du EAEn, gaineratu du.

Baztarrikak gogorarazi duenez, Euskararen Aholku Batzordeak, Hizkuntza Politikarako Sailburuordetzak hala proposatuta, 2013-2014 aldirako lan programa onartu zuen, eta eginkizunetariko bat Euskara 21 batzorde-atalaren esku jarri zen. Euskararen Gaineko Oinarrizko Diskurtsoak “aztertu, kontrastatu, berritu eta bateratze bidean jartzea” da helburua.

Bost diskurtso

Eginkizun hori aurrera eramateko, Euskararen Gaineko Oinarrizko Diskurtsoa (EGOD) egitasmoa abiatu zen. Iñaki Martínez de Luna Euskara 21 Batzordeko zuzendariak egitasmo horretan euskararen inguruan jasotako bost arlo edo diskurtsoak izendatu ditu: errespetuarena, balio pragmatikoarena, sustatzailea, aldarrikatzailea eta mesfidatia.

Bost diskurtsoak 33 esaldiz osatuta daude, eta esaldi bakoitzak onarpen maila ezberdina du. Diskurtsorako atera diren esaldi guztietatik, % 66,6tik gorakoak hartu dira, hau da, EAEko gizarteko bi herenek babestu dituztenak. Badira % 70eko eta % 80ko onarpen maila duten ideiak. 21 esaldi onartu dira guztira, eta hauek dira babesik handiena lortu dutenak: umeek ingelesa, euskara eta gaztelania jakitearen garrantzia; pertsona bakoitzaren hizkuntza-askatasuna errespetatzea, eta saltoki, administrazio eta bestelakoetan euskaraz zein gaztelaniaz artatua izateko eskubidea izatea.


Greba deitu du biharko Ikasle Abertzaleak antolakundeak, “gaur egungo hezkuntza sistema gainditzeko”

Laudion zentratuko da eskualdeko planteamendua. Eztabaidak egingo dituzte goizean Gaztetxean eta mobilizazioa, aldiz, eguerdian.

Ikasle greba deitu du biharko Ikasle Abertzaleak antolakundeak. Laudio izango da ardatza eskualdean, goiz osoko egitaraua prestatu baitute Aiaraldeko Ikasle Abertzaleak taldeko kideek.

9:00etan jarri dute lehen hitzordua, Lamuza plazan. Gaztetxera joango dira gero, hainbat eztabaida egingo baitituzte bertan 10:30etatik aurrera. “Eguneroko borroka lokalak -ikasgela baten beharra, etxeko lanak...- landuko ditugu”, aurreratu dute antolatzaileek. Problematika horiei “nola erantzun” aztertuko dute.

Euren ustez, gaur egungo hezkuntza ez dago “langile klasearen interesetara” bideratua. Horregatik, “indarrak batzeko” tresnatzat dute greba, “gaur egungo hezkuntza gainditzeari begira”.

Aurrera begira

Aurrera begira ere hainbat borroka aktibatzeko asmoa dutela adierazi dute Aiaraldeko ikasle abertzaleek. “Errebalidak eta borroka lokalak izango dira gure lan ildo nagusiak”, jakinarazi dute, “espero dugu grebak bultzada ematea kurtso bukaerari heltzeko. Gogoak ditugu errebalidei erantzuteko hainbat borroka pizteko”.


Legez kontra eskopeta bi zituen gizona atxilotu dute Arrigorriagan, horiekin Atxukarron tiro egin ondoren

42 urteko gizonezko bat atxilotu dute Arrigorriagan, Atxukarro industrialdean hainbat tiro egin eta bere txabolan eskopeta bat, karabina bat eta munizio ugari aurkitu ostean. Gizonezkoa joan den otsailaren 24an atxilotu zuten, auzotar batek ikusi eta Ertzaintza abisatu ondoren. Astezkenean, epailearen esku jarri zuten.

Ertzaintza abisua jaso ondoren hurbildu zen Arrigorriagara eta bertan, ustezko erasotzailea identifikatu zuen. Gizonak poliziek leporatu zizkioten ekintzak ukatu zituen hasieratik eta Ertzaintzak haren txabolan sartzeko baimena eskatu zuenean ere, suzko armarik ba al zituen ikusteko, jarrera mehatxariarekin ezezkoa eman zien. Azkenean, desobedientzia delitu larria leporatuta atxilotu zuten.

Agenteek txabolan sartzeko eta erregistroa egiteko agindua eskatu zioten Bilboko Epaitegiari. Bertan, bi arma aurkitu eta konfiskatu zituzten: 16 kalibreko ehiza-eskopeta bat eta 22 kalibreko karabina bat. Horrez gain, beste material batzuk ere topatu zituzten, besteak beste, mira teleskopiko bat eta kalibre desberdinetako 300 kartutxo baino gehiago.

Ertzaintzak atxilotuaren etxean aurkitu zituen 16 kalibreko ehiza-eskopeta eta 22 kalibreko karabina / Ertzaintza


Ondo errotutako ekitaldia

Eguraldi hezea egin arren, jende asko bildu du aurten ere Zerainen Gipuzkoako Nekazaritza Ekologikoaren azokak. Aitziber Makazaga Zeraingo turismo bulegoko kideak jakitera eman duenez «gainera, asko izan dira produktu ekologikoak erosi dituzten lagunak» eta beraz, gustura daude produktugileak zein azokaren antolatzaileak.

Goizeko bederatzietan ireki zuten azoka igandean, baina horrelakoetan ohikoa den moduan eguerdi partean ibili zen jende gehien. Bisitari gehienak gipuzkoarrak izan ziren, besteak beste, Goierriko herrietatik, Oñatitik, Arrasatetik, Donostiatik, Hernanitik eta Tolosatik gerturatutakoak. Adinari dagokionean berriz, aniztasuna izan zen nagusi, gurasoak euren seme-alabekin, gazteak eta helduak ikus baitzitezkeen bertan.

Jendeak erosi zituen produktuen artean berriz, besteak beste, barazkiak, pasteltxoak eta bestelako gozoak, ardoa, gazta, fruta, ogia, eztia, irasagarra eta marmelada zeuden. Makazagak aipatu duenez, produktuak erosteaz gain, aurten eguraldiarengatik turismo bulegoan eta museoa ikusten jende gehiago ibili da beste urte batzuetan baino.

Erakustaldiak eta tailerrak

Nekazaritza ekologikoko produktuak ikusi eta erosteaz gain, antzinako eran, tolarean, sagarrei ateratako muztioa edateko aukera ere izan zuen bertara hurbildutako jendeak. Hori bai, beste urte batzuetan ez bezala, etenaldi txiki bat edo beste egin behar izan zuten euriarengatik bertan lanean aritu zirenek.

Erakustaldiez gozatzeko aukera ere izan zuen jendeak. Julian Muñoa artzain ohia eta Jon Harregui artzaina esaterako, behorren buztaneko ileekin zurda-sokak egiten aritu ziren. Biei laguntzen berriz, Xabier Dorronsoro Zeraingo aguazila aritu zen. Azoka ekologikoaren barruan erakustaldi berria da hori. Makazagak aipatu duenez, galtzen ari zela ikusita erabaki zuten berreskuratzea. Jakinminak bultzatuta, jende dezente inguratu zen Muñoarengana eta Harreguirengana.

Aintzinako eran Lixiba egiten aritu zirenek ere piztu zuten jendearen arreta.

Erakustaldiez gain, hainbat tailer ere burutu zituzten goiz-eguerdi partean. Haurrak esaterako galleta ekologikoak egiten aritu ziren eliz atarian. Tinta eta kandela tailerrak ere burutu zituzten. Xapre trikitilariak berriz, giro bikaina jarri zuen herrigunean eta beraz, ez zen aspertzeko aukerarik izan igandean Zerainen.

Herri kirolak arratsaldean

Arratsaldean herri kirolak egin zituzten. Hasiera batean plazan lehiatzekoak ziren, baina eguraldiarengatik saioa frontoian egiteko erabakia hartu zuten antolatzaileek.

Bi proba egin zituzten kirolarien artean. Lehendabizikoan Ion Muñoa eta Iosu Etxezarreta zeraindarrek, Joseba Arakama eta Mikel Larrea Xito zegamarrak izan zituzten aurkari. Apostua osatzeko bi bikoteek harri jasotzen eta korrika aritu behar izan zuten, lau aldiz. Aldiko 20 aldiz altxatu behar izan zuten 50 kiloko harria, eta korrika kilometro bat osatu behar izan zuten. Zeraindarrek irabazi zuten norgehiagoka korrika ateratako aldearengatik.

Ondoren aizkora saioa egin zuten. Xabier Dorronsorok (Zerain) eta Iñaki Lakiolak (Legazpi) Aitor Urteagaren (Idiazabal) eta Imanol Berasategiren aurka (Zegama) neurtu zituzten indarrak. Kanaerdiko lau enbor eta 60 ontzako bi enbor zeinek azkarrago ebaki zegoen jokuan. Dorronsorok eta Lakiolak irabazi zuten lehia. Urteaga eta Berasategi kortetan asmatu ezinda ibili ziren. Bukatzea kostatu egin zitzaien eta hor atera zieten aldea beste biek.

Ikusleen artean jendea parte hartzera animatu zedin 40 kiloko txingak jarri zituzten gizonezkoentzat eta emakumezkoentzat berriz, 25 kilokoak. Zeinek plaza gehiago egin zegoen jokoan. Gizonezkoetan Zeraingo Ander Goitiak irabazi zuen proba. Emakumezkoetan pertsona bakarra animatu zen parte hartzera, Azpeiti aldeko Oihana, eta beraz, bera izan zen txapeldun.

Frontoia beteta zela egin zituzten herri kirolak, eta gustura zegoen Xabier Dorronsoro Zeraingo aguazila eta herri kirolaria. «Eguraldi hezea egin arren jendeak erantzun egin du, eta giro oso ona sortu da pilotalekuan. Azokari bukaera emateko modu polita izan da».


"Euskaraokea", plazara irten diren ikasle, irakasle eta gurasoekin

Udarregi Ikastolako eta Aginagako Eskola Txikiko ikasleak abeslari, Euskararen Egun honetan. Euskaraoke berezia ospatu da frontoian, Haur Hezkuntza eta Lehen Hezkuntzako ikasleekin. Euskal abesti ezagunak gaztetu dituzte gaurkoan. Euskararen egunari loturiko kartelak ere prestatu eta jendaurrean erakutsi dituzte, frontoian ospatu den ekitaldi berezian. Irakasle bat baino gehiago, "euskaraz bizi nahi dut" zioten kamisetekin ikusi ditugu baita. Eta ondo diogun moduan, frontoian. Euskararen Eguneko ospakizunak urtero ikastola barruan egin izan dituzte. Aurten ordea, ikastetxeetako ekimenak herrira, plazara zabaldu nahi izan dituzte. Giro polita sortu da herri erdigunean, eguerdi partean.

Ikasleak dantzari eta kantari jarri dituen ekitaldiko irudiak, horren guztiaren lekuko:


Teknologia tipografikoarekin egindako Minerva aldizkaria ezagutzen

Maite Martinez de Arenazaren La Taller gunearen ondoan, Erredakzioa izeneko espazio bat sortu zuten Martinez de Arenaza berak eta Tania Arriaga kazetari eta irakasleak. Bertara, Kantabriatik ekarritako Minerva makina tipografikoa sartu zuten eta hasiera batean “ideia zoroa” zena, martxan jarri zuten. Mirentxu Purroyren erreportaje batez eta Higi Vandisen ilustrazioez dago hornituta, eskuz eta “emeki” egindako aldizkari hau. Gaur egingo dute aurkezpena,19:30ean, Erredakzioan (Maestro Iciar Kalea).

https://bilbohiria.com/docs2/2017/ibaizabal/171027_minerva.mp3

Deskargatu hemen.


Etzi egingo da San Pedroko Artisau Azoka

Igande goizean artisauek hartuko dituzte San Pedroko kaleak. Urtero legez , San Pedro Artisau Azoka egingo dute igandean, 11:30etatik 14:00etara. Postuak frontoian kokatuko dira, baina eguraldi txarra egitekotan etxe berrietako arkupeetan jarriko lituzkete postuak.

Izaera irekiko azoka izango da, nahi duen pertsona orok bere postua jarri ahalko du eta. Antolatzaileek bestalde azokara joateko deia luzatu diete herritarrei, eguberrien atarian nahi adina opari topatuko dituztelako bertan.